## Uredba o postupku dodjele koncesije i načinu određivanja granice za luke posebne namjene

### NN 108/1996 (23.12.1996.), Uredba o postupku dodjele koncesije i načinu određivanja granice za luke posebne namjene

# **VLADA REPUBLIKE HRVATSKE**

Na temelju članka 28. stavka 4. Zakona o morskim lukama ("Narodne novine",
broj 108/95), Vlada Republike Hrvatske je na sjednici održanoj 19. prosinca
1996. godine donijela

## **UREDBU**

### **O POSTUPKU DODJELE KONCESIJE I NAČINU ODREĐIVANJA GRANICE ZA LUKE POSEBNE NAMJENE**

Članak 1.

Ovom Uredbom propisuje se postupak dodjele koncesije za luke posebne
namjene i način određivanja granica.

Članak 2.

Odlukom o dodjeli koncesije za luku posebne namjene određuje se značaj
luke posebne namjene prema značaju za Republiku Hrvatsku i prema djelatnostima
koje se u njoj obavljaju, a sukladno propisanim uvjetima.

POSTUPAK ODREĐIVANJA GRANICE ZA LUKE POSEBNE NAMJENE

Članak 3.

Granica luke posebne namjene određena prema Zakonu o pomorskom i vodnom
dobru, lukama i pristaništima ("Narodne novine", br. 19/74, 39/75, 17/77
i 18/81) je granica luke posebne namjene ukoliko je sukladna članku 2.
Zakona o morskim lukama.

Članak 4.

Granica za nove luke posebne namjene i za postojeće luke posebne namjene
kojima postojećom odlukom nije utvrđena granica, utvrđuje se odlukom o
dodjeli koncesije za luku posebne namjene na temelju mišljenja kojeg sukladno
članku 2. Zakona o morskim lukama i člancima 49. i 50. Pomorskog zakonika
daje stručno povjerenstvo za granice pomorskog dobra koje djeluje pri županijskom
uredu za pomorstvo.

Stručno povjerenstvo za granice iz stavka 1. ovoga članka osniva ministar
pomorstva, prometa i veza.

POSTUPAK DODJELE KONCESIJE ZA NOVE LUKE POSEBNE NAMJENE

Članak 5.

Odluku o objavljivanju javnog prikupljanja ponuda za dodjelu koncesije
za luku posebne namjene od značaja za Republiku Hrvatsku donosi Vlada Republike
Hrvatske.

Odluku o objavljivanju javnog prikupljanja ponuda za dodjelu koncesije
za luku posebne namjene od županijskog značaja donosi županijsko poglavarstvo.

Odluke iz stavaka 1. i 2. ovoga članka sadrže osobito:

1. podatke o namjeni luke za koju se raspisuje javno prikupljanje ponuda;

2. granice lučkog područja - sukladno mišljenju povjerenstva za granice
pomorskog dobra;

3. rok na koji se daje koncesija;

4. podatke o mjestu i vremenu preuzimanja natječajne dokumentacije.

Članak 6.

Na temelju odluke iz članka 5. ove Uredbe, županijski ured za pomorstvo
objavljuje oglas o javnom prikupljanju ponuda.

Oglas iz stavka 1. ovoga članka sadrži sve podatke iz članka 5. stavka
3. ove Uredbe.

Članak 7.

Podnosilac ponude na javno prikupljanje ponuda mora predočiti:

1. registraciju za obavljanje tražene djelatnosti;

2. studiju gospodarske opravdanosti;

3. visinu, dinamiku i uvjete plaćanja koncesijske naknade;

4. lokacijsku dozvolu.

Članak 8.

Javno prikupljanje ponuda provodi županijski ured za pomorstvo.

Županijski ured za pomorstvo nakon završetka javnog prikupljanja ponuda,
uz zapisnik s otvaranja ponuda, dostavlja cjelokupnu dokumentaciju stručnom
tijelu davatelja.

Članak 9.

Stručno tijelo izrađuje nalaz i mišljenje sukladno članku 63. Pomorskog
zakonika, te dostavlja davatelju koncesije na donošenje.

POSTUPAK DODJELE KONCESIJE ZA POSTOJEĆE LUKE POSEBNE NAMJENE

Članak 10.

Razvrstavanjem luke posebne namjene u smislu članka 2. ove Uredbe određuje
se davatelj koncesije.

Članak 11.

Svi korisnici luka posebne namjene osim predočenja valjanog pravnog
osnova iz članka 65. Zakona o morskim lukama, po pozivu županijskog ureda
za pomorstvo dužni su dostaviti:

1. studiju gospodarske opravdanosti s pokazateljima amortizacije luke
i prijedlogom daljnjeg roka korištenja u odnosu na programe razvoja;

2. rješenje o iskazu nekretnina s rješenjem Fonda za privatizaciju (osim
za ribarske i športske luke);

3. preslik katastarskog plana;

4. izvod iz zemljišne knjige

5. snimku stvarnog stanja.

NAČIN ODREĐIVANJA NAKNADE ZA KONCESIJU ZA LUKU POSEBNE NAMJENE

Članak 12.

Naknadu za koncesiju za luku posebne namjene određuje davatelj odlukom
o dodjeli koncesije za luku posebne namjene.

Naknada se određuje uzimajući u obzir:

- visinu uloženog kapitala u odnosu na troškove i prihode poslovanja;

- pretpostavljani profit vidljiv iz studije gospodarske opravdanosti
predočene uz ponudu.

Članak 13.

Naknada za koncesiju za luku posebne namjene određuje se u dva dijela
i to:

1. stalni dio - određuje se po metru kvadratnom lučkog područja;

2. promjenjivi dio - određuje se u postupku od ukupnog godišnjeg prihoda
luke posebne namjene.

Članak 14.

Ova Ureda stupa na snagu osmoga dana od dana objave u "Narodnim novinama".

Klasa: 342-21/96-01/11
Urbroj: 5030116-96-1
Zagreb, 19. prosinca 1996.

Predsjednik
**mr. Zlatko Mateša,** v. r.

Uredba, NN 108/1996-2105